मानव का विनाश करता है अहंकार : शास्त्री
Updated Thu, 06 Dec 2012 05:30 AM IST
धामपुर। कथा वाचक पंडित भीष्म शास्त्री ने कहा कि मनुष्य को कभी अपने भीतर अहंकार को प्रवेश नहीं होने देना चाहिए। अहंकार मानव का विनाश कर देता है।
गांव भवानीपुर तरकौला में चल रही श्रीमद भागवत कथा के छठवें दिन महाराज ने गोवर्धन पर्वत की पूजा कराई। भगवान कभी अहंकारी को पसंद नहीं करते हैं। भगवान श्रीकृष्ण ने तो अहंकारी इंद्र के घमंड को नहीं छोड़ा। इसलिए मानव को कभी किसी बात का घमंड नहीं करना चाहिए। अहंकारी को कभी भगवान का सानिध्य प्राप्त नहीं होता है। भगवान श्रीकृष्ण ने कभी किसी की मटकी से माखन नहीं चुराया। मटकी रूपी शरीर से चित रूपी माखन चुराया है। कन्हैया का रंग काला है। पता है ऐसा क्यों? ऐसा इसलिए है कि काले रंग पर और कोई दूसरा रंग नहीं चढ़ता है। जबकि काले रंग में सभी रंग आराम के साथ मिल जाते है। इसलिए भगवान की कृपा प्राप्त करनी है तो भगवान श्रीकृष्ण के हो जाओ। वहीं सभी की नैया को पार लगाएंगे। इस मौके पर भगवान श्रीकृष्ण द्वारा गोवर्धन पर्वत को उठाते हुए प्रस्तुत झांकी आकर्षण का केंद्र रही। इसमें मूलचंद चौहान, सृुभाष कुमार, पदम सिंह, जगदीश सिंह , जयपाल सिंह, सोमपाल सिंह, रंजीत सिंह, रमेश सिंह आदि का योगदान रहा।
Write a Comment | View Comments